PAGE  

Felcsút Község  Képviselő-testületének

5/2008.(IX. 18.) ÖK rendelete

a közterületek elnevezéséről, azok jelöléséről és a házszámozás rendjéről

Felcsút Községi Önkormányzat Képviselő-testülete a közterületek elnevezéséről és a házszámozás rendjéről a helyi önkormányzatokról szóló 1990. évi LXV. tv. és a 16. § (1) bekezdésében kapott felhatalmazás alapján az alábbi rendeletet alkotja:

I. Általános rendelkezések
1. §

(1)
A rendelet célja, hogy a közterületek elnevezésének és házszámozásának egységes rendjét biztosítsa, ennek során érvényesítse a helyi sajátosságokat, illetve az igazgatási, földrajzi, történelmi, közlekedési és nyelvhelyességi szempontokat.

(2)
A rendelet hatálya Felcsút Község közigazgatási területén lévő közterületekre terjed ki.

2. §

A rendelet alkalmazása szempontjából:

(1)
Közterület: a közhasználatra szolgáló minden olyan állami, vagy önkormányzati tulajdonban álló földterület, amelyet rendeltetésének megfelelően bárki használhat, ideértve a közterületnek közútként szolgáló és a magánterületnek a közforgalom számára a tulajdonos (használó) által megnyitott és kijelölt részét, továbbá az a magánterület, amelyet azonos feltételekkel bárki használhat.

(2)
A közterület elnevezése a közterület nevéből és a közterület közlekedési vonatkozású meghatározásából (út, utca, tér, park, köz, sor, sétány stb.) áll.

(3)
Településrész név: földrajzi név, a városon belül történelmileg, vagy új beépítéssel kialakult területek neve. 

(4)
Lakcím: a bejelentett lakóhely és tartózkodási hely közigazgatási címe.

II. A közterület elnevezés szabályai
A közterület elnevezésének általános szabályai
3. §

(1)
Minden közterületet el kell nevezni, kivéve az erdőterületeken lévő közterületeket illetve a mezőgazdasági célú dűlőutakat.

(2)
Az új közterület nevét a közterület létrejöttét követő egy éven belül meg kell állapítani.

(3)
Új közterület elnevezésénél már meglévő közterület nevét felhasználni nem lehet, kivéve, ha a közterület korábbi nevének visszaállítása történik.

(4)
Az elnevezett közterület természetes folytatásaként kialakított új közterületrész külön elnevezési eljárás nélkül a már elnevezett közterület nevét veszi fel, kivéve, ha az új közterületrész a meglévő közterület azon részéhez csatlakozik, amelynél a házszámozás kezdődik. Ilyen esetekben, amennyiben a házszámok változása aránytalan hátrányt okozna az érintett ingatlanokkal rendelkezni jogosultaknak, lehetőség van az új közterületrész külön eljárásban történő elnevezésére.

(5)
Közterületet személyről, tárgyról, állatról, növényről vagy fogalomról lehet elnevezni.

a)
Közterületet személyről elnevezni halála után, legalább 20 év elmúltával lehet. Az elnevezésre kerülő közterület előtagjának a személy családi, illetve utónevét is tartalmaznia kell. Ha a névadó személy foglalkozása, hivatása, vagy egyéb ismertetőjegye szorosan kapcsolódik a személynévhez, akkor ez a közterület nevében is feltüntethető.

b)
Közterületet olyan személyről lehet elnevezni:

-
akinek közismert tevékenysége a nemzet történelmében kiemelkedő jelentőségű volt és személye közmegbecsülésnek örvend, vagy

-
aki a tudomány, művelődés, sport vagy a társadalmi élet egyéb területén kimagaslóan jelentőset tett vagy alkotott és ezáltal személyének emléke megőrzésre méltó, vagy

-
akinek Felcsút Község életében, történelmében kiemelkedő szerepe volt, tevékenységével hozzájárult Felcsút fejlődéséhez, hírnevének öregbítéséhez.

c)
Fogalomról, vagy tárgyról való elnevezésnél törekedni kell arra, hogy az elnevezés rövid, közérthető legyen, utaljon a község jellegére, történelmére, hagyományaira, földrajzi környezetére.

Hatásköri és eljárási szabályok
4. §

(1) Közterület elnevezésére, illetve nevének megváltoztatására az érintett közterülettel kapcsolatban lévő ingatlanokkal rendelkezni jogosultak és Felcsút Község Képviselő-testületének (továbbiakban: Képviselő-testület) tagjai a Polgármesterhez benyújtott írásbeli kérelemben tehetnek javaslatot.

(2) Közterület elnevezése, elnevezésének megváltoztatása a Képviselő-testület hatáskörébe tartozik.

(3) A közterületek elnevezés szerinti nyilvántartásáról a Polgármesteri Hivatal gondoskodik. A nyilvántartás tartalmazza a közterület nevét és jellegét.

(4) A közterület elnevezésével kapcsolatos döntést a helyben szokásos módon közzé kell tenni, továbbá a döntésről értesíteni kell az illetékes földhivatalt, a rendőrkapitányságot, postahivatalt, tűzoltóságot, mentőállomást, a közmű-szolgáltatókat.

 (5)
Az utca megszűnésével külön államigazgatási döntés nélkül az utca neve is megszűnik.

A megszűnt utca nevét a nyilvántartásban továbbra is fel kell tüntetni, jelölve a megszűnés okát és idejét.

(6)
Az új elnevezést igénylő közterületekről az építésügyi hatósági engedély kiadásával egyidejűleg értesíteni kell a Polgármesteri Hivatal népesség-nyilvántartással foglalkozó ügyintézőjét.

A közterületek névtábláinak elhelyezése
5. §

(1)
A közterület nevét a tájékozódást jól segítő közterületi névtáblán kell feltüntetni. Az elhelyezés határidejéről és a költségekről az elnevező szerv a közterület nevének megállapításával és megváltoztatásával egyidejűleg határozatban rendelkezik.

(2)
A közterületi névtábla kihelyezésének, karbantartásának és pótlásának elrendelése a Polgármester feladata.

(3)
A közterületi névtáblát épületen, kerítésen, vagy ezek hiányában külön tartószerkezeten - jól látható helyen - kell elhelyezni és fel kell szerelni az utca kezdetén, végén, valamint minden betorkolló utcánál mindkét oldalon, továbbá az egy oldalról betorkolló utca tengelyében az átellenes oldalon is.

(4)
Az ingatlan tulajdonosa, kezelője, vagy használója a közterületi névtábla elhelyezését és az ezzel kapcsolatos munkálatokat tűrni köteles. Amennyiben az elhelyezéssel az ingatlanon kár keletkezik, azt a kihelyezésért felelős köteles megtéríteni.

(5)
A kihelyezésről értesíteni kell az érintett ingatlanokkal rendelkezni jogosultakat.

(6)
Megváltozott közterületnevek esetében a régi nevet feltüntető táblát az elnevezéstől számított egy évig eredeti helyükön kell hagyni és piros vonallal átlósan át kell húzni. Az új táblát az áthúzott régi tábla mellé kell felszerelni.

III. Házszámozás
Általános szabályok
6. §

(1)
A névvel ellátott közterületeken belterületen házszámmal, külterületen helyrajzi számmal kell ellátni az ingatlanokat. A közterületen több ingatlan azonos számmal nem jelölhető.

(2)
Az ingatlanok számozását úgy kell elvégezni, hogy a számok a község központjától kifelé haladva növekedjenek és az utca bal oldalán a páratlan, jobb oldalán a páros számok legyenek. Amennyiben ez a megoldás nem alkalmazható, az érintett közterület számozása a magasabb rendű közút irányából kell, hogy kezdődjön.

Ahol erre lehetőség van, az utca azon részén kell folytatni a házszámozást, ahol már kialakult az ingatlanok számozása.

(3)
Saroktelek esetében csak annak az oldalnak kell házszámot adni, amelyen a gyalogos közlekedésre alkalmas kapubejárat van.

(4)
Terek házszámozása a tér közepén állva az óramutató járásával megegyezően alakítandó ki.

(5)
Az ingatlanok számozásánál kisegítő jelzésként - amennyiben ez szükséges - alátörés és betűk is alkalmazhatók.

Házszámváltozás

7. §

(1)
A házszámokat és azok változásait hivatalból, illetve annak a személynek a kérelmére, akinek ehhez jogos érdeke fűződik a Polgármester állapítja meg. A határozat alapján azok, akik az érintett ingatlanra vonatkozóan lakcímmel rendelkeznek, kötelesek megváltozott lakcímüket 30 napon belül hivatalos okmányaikon átvezettetni, illetve az ingatlan-nyilvántartásba bejegyeztetni.

(2)
Az ingatlan házszámának megváltoztatása különösen akkor indokolt, ha:

a)
több ingatlan azonos utcanévvel és azonos házszámmal szerepel a hivatalos nyilvántartásban

b)
az ingatlan egyedi számszerű megjelölése nem a kialakult növekvő számsorban található

c)
ingatlan megosztására

e)
ingatlanok egyesítésére kerül sor.

(3)
A házszám megváltoztatására irányuló eljárás hivatalból, vagy annak a személynek a kérelmére indul, akinek a házszám megváltozásához jogos érdeke fűződik.

(4)
A kialakult számozás után megosztott ingatlanok eredeti (alátörés nélküli) sorszáma megszűnik, s az újonnan kialakított telkek számának megfelelően, a számsor növekedésének irányában /a /b /c stb. alátörést kap (pl. 19/a.)

(5)
A kialakult számozás után egyesített ingatlanok megtartják az eredeti sorszámukat (Pl. Petőfi Sándor utca 15-17.)

(6)
A rendelet hatálybalépésekor már meglévő házszámok csak annak a személynek a kérelmére változtathatóak meg, akinek ehhez jogos érdeke fűződik.

Házszámtábla kihelyezésének szabályai
8. §

(1)
A házszámtáblát az ingatlanon lévő kerítésre, vagy házfalra, az utcáról jól látható módon kell elhelyezni.

(2)
Az ingatlan tulajdonosa köteles az ingatlant a megfelelő házszámtáblával ellátni. A házszámtábla beszerzéséről, kihelyezéséről, szükséges cseréjéről, megrongálódása esetén pótlásáról és karbantartásáról a tulajdonos saját költségén köteles gondoskodni.

(3)
A nem valóságos állapotnak megfelelő, vagy nem a megfelelő módon kifüggesztett házszámtáblák lecserélését a Polgármester a tulajdonos terhére elrendelheti.

(4)
A házszámozásra vonatkozó eljárási rendre a közigazgatási hatósági eljárás és szolgáltatás általános szabályairól szóló törvény rendelkezéseit kell alkalmazni.

IV. Egyéb rendelkezések
9. §

Amennyiben súlyosabb cselekmény nem valósul meg, „a közterületi névtáblákkal, emléktáblákkal és házszámtáblákkal kapcsolatos helyi szabályok megszegése” szabálysértést követ el és 30.000 Ft-ig terjedő pénzbírsággal sújtható az, aki:

a)
házszámtábla kihelyezésével, pótlásával, cseréjével, vagy a közterületi névtábla kihelyezésének tűrésével kapcsolatos kötelezettségét megszegi,

b)
közterületi névtáblát, házszámtáblát, emléktáblát gondatlanul megrongál, eltakar, vagy bármely más módon a tájékoztató jellegét megszünteti,

c)
közterületi névtáblát, házszámtáblát, emléktáblát jogtalanul kihelyez, vagy eltávolít.

V. Záró rendelkezések
10. §

(2) (1)
E rendelet 2008. október 1-jén lép hatályba.

(3) A rendelet hatálybalépését megelőzően megállapított és kihelyezett házszámok - azok megváltoztatásának szükségességéig - továbbra is érvényben maradnak.

(4) A közterületeket közterületi névtáblával, valamint az ingatlanokat házszámtáblával a hatályba lépést követő két éven belül kell ellátni.

  Varga György                                                                                          Sallainé Eigner Nóra

    polgármester                                                                                                jegyző

Záradék:

A rendeletet a mai napon kihirdettem.

Felcsút, 2008.. szeptember 18.

Sallainé Eigner Nóra

jegyző

